Илъэс 13 хьэзаб
Гъатхэпэм и 8-м, балъкъэрхэр хэкум зэрырашрэ илъэс 70 щрикъу махуэм, политикэ залымыгъэм ихьахэм я фэеплъым деж, хабзэ зэрыхъуауэ, щыгъуэ пэкIу щекIуэкIащ. Абы кърихьэлIар насыпыншагъэр зи щхьэ ирикIуа балъкъэр лъэпкъым и закъуэтэкъым, атIэ къуэшхэм гуауэр дагъэпсынщIэну, я щIэгъэкъуэн быдэу зэрыщытыр иджыри зэ хьэкъ щащIыну лъэпкъ зэмылIэужьыгъуэхэм щыщхэр къызэхуэсат. Апхуэдэуи зэIущIэм хэтащ КъБР-м и Парламентым, Правительствэм, жылагъуэ зэгухьэныгъэхэм, дин IуэхущIапIэхэм, республикэм и куей, къуажэ зэхуэмыдэхэм, Ингуш, Шэшэн республикэхэм я лIыкIуэхэр.
КъБР-м и Правительствэм и УнафэщIым и къуэдзэ Фырэ Руслан пэкIур къыщызэIуихым жиIащ балъкъэрхэм я тхыдэм и напэкIуэцI нэщхъейхэм республикэм ис лъэпкъхэр зэрызэкъуигъэувэм къищынэмыщIауэ, апхуэдэ гузэвэгъуэ дяпэкIэ къэмыгъэхъуным зэгъусэу зэрыпэщIэтыпхъэр. Фырэм къыхигъэщащ балъкъэрхэр хэкум зэрырашрэ илъэс 70 зэрырикъум ехьэлIа Iуэхухэр къызэзыгъэпэщ республикэ комитетым, КъБР-м и мызакъуэу, Азие Курытым, балъкъэрхэр илъэс 13-кIэ здэщыIам, дауэдапщэ 60-м нэблагъэ щригъэкIуэкIыну зэриубзыхуар.
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий пэкIум къыщыщыпсалъэм гуауэр зи щхьэ ирикIуахэм зэрахуэщыгъуэр жиIащ.
— Къэбэрдей-Балъкъэрым и тхыдэм хэт махуэ гухэщIхэм ящыщщ нобэ. Илъэс 70 и пэкIэ ящIа унафэ бзаджэм, политикэ залымым и зэранкIэ балъкъэр лъэпкъыр лIыгъэкIэ я адэжь хэкум ирагъэкIри, Азие Курытымрэ Къэзахъстанымрэ ягъэIэпхъуауэ щытащ. Ди къуэш лъэпкъым дыдощыгъуэ, гукъэкIыж хьэлъэхэр, гуауэрэ нэпскIэ гъэнщIахэр ядыдогуэшри, лажьэ ямыIэу хабзэншагъэмрэ щхьэзыфIэфIагъымрэ текIуэдахэм ди щхьэр яхудогъэщхъ. Гугъуехьымрэ хьэзабымрэ пэщIэтами, лъэпкъым зитакъым. Абыхэм ижь-ижьыж лъандэрэ къадекIуэкI губзыгъагъэм, шыIэныгъэм, хахуагъэм, фIыр ем зэрытекIуэм и фIэщхъуныгъэ иным ахэр зэрихъумам къищынэмыщIауэ, гугъуехьым ипсыхьа лъэпкъым я жьэгу пащхьэ къагъэзэжу я лъэпкъыщхьэ яхъумэжын, адыгэ, урыс, нэгъуэщI лъэпкъхэми я гъусэу, ядекIуу псэун щIадзэжын яхузэфIэкIащ.
ФIыщIэ лей яхудощI псэзэпылъхьэпIэ ихуа лъэпкъхэм защIэзыгъэкъуа, Азие Курытымрэ Къэзахъстанымрэ ис лъэпкъхэм. Зэманым уIэгъэхэр игъэхъужу жаIэ цIыху Iущхэм. Ди нэкIэ долъагъу илъэс 13 енкIэ хамэщIым щыпсэуа балъкъэр лъэпкъыр къэмылэнджэжу, и гур имыухыжу, республикэм щыпсэу лъэпкъхэм я фIыгъэкIэ къэщIэрэщIэжауэ, зы унагъуэу псэу Къэбэрдей-Балъкъэрым гъащIэщIэ щаухуэу, къэкIуэнум мурадыфIхэр хуаIэу зэрыщытыр. Ар и щыхьэт нахуэщ узэкъуэтмэ, сыт хуэдэ гугъуехьми узэребэкъуэфынум. Апхуэдэ щIыкIэкIэ, лъэпкъхэри республикэри ефIакIуэу псэуфынущ.
АдэкIэ псалъэ иратащ Балъкъэр лъэпкъым я нэхъыжьхэм я зэгухьэныгъэм и тхьэмадэ Сабанчиев Исмэхьил:
— Си лъэпкъыр мызэ-мытIэу псэзэпылъхьэпIэ ирагъэувами, а псоми щхьэдэхын, зихъумэжын хузэфIэкIащ. Лъэпкъым и псэм телъа хьэзабыр инщ, цIыхуфэм дэмыхуэным хуэдизщ, уи нэгу къыщIэбгъэувэн къудейри шынагъуэщ. Унагъуэ бжыгъэкIэ цIыхухэр гъаблэм ихьырт. Уигу къэбгъэкIыжыну шынагъуэщ а зэманыр.
Исмэхьил фIыщIэ хуищIащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий зэIущIэм къызэреблэгъам, я гуауэр къазэрыдигъэпсынщIам папщIэ.
АдэкIэ КъБР-м ис муслъымэнхэм я зэгухьэныгъэм и тхьэмадэ Дзасэжь Хьэзрэталий балъкъэрхэм я щхьэ кърикIуам хуэдэ насыпыншагъэ зы лъэпкъми и натIэ мыхъуну Тхьэ яхуелъэIури, пэкIум кърихьэлIахэм дыуэ яригъэщIащ.
къызэхуэсахэр дунейм ехыжахэм зы дакъикъэкIэ яхуэщыгъуа иужь, залымыгъэкIэ хэкум ирашахэм я фэеплъым удз гъэгъахэр тралъхьащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий, Парламентым и УнафэщI Чеченов Ануар, Правительствэм и Iэтащхьэ Храмов Константин, Къэбэрдей Адыгэ Хасэм и тхьэмадэ ХьэфIыцIэ Мухьэмэд, «Алан» жылагъуэ зэгухьэныгъэм и тхьэмадэ Беппаев Суфян сымэ, депутатхэм, къулыкъущIэхэм, жылагъуэм. АдэкIэ абы кърихьэлIахэм щыгъуэ пэкIум хуагъэхьэзыра сурэт, дэфтэр гъэлъэгъуэныгъэм нэIуасэ зыхуащIащ.
Щомахуэ Залинэ.
Сурэтхэр Къарей Элинэ трихащ.
